Eisenstadt

Pôvod názvu

Súčasný názov mesta, znamenajúci "Železné Mesto", sa prvýkrát objavuje v roku 1118 po latinsky ako "castrum ferrum" a odkazuje na banícku tradíciu a obchodovanie s kovmi v oblasti. Prvá písomná zmienka o meste sa objavuje v roku 1264 ako "minor Mortin", z maďarského názvu, Kismarton, ktorý odkazuje na svätého Martina, patróna hlavného kostola v meste.

Geografia

Mesto Eisenstadt leží pri južnom výbežku Litavských vrchov (Leithagebirge), na rieke Wulka asi 15 km pred jej ústím do Neziderského jazera a približne 12 km od hraníc s Maďarskom. V rámci Burgenlandu leží v jeho severnej, nížinatej časti, mesto je skoro úplne obklopené „svojim“ okresom Eisenstadt-okolie, ale malý kus jeho územia susedí so spolkovou krajinou Dolné Rakúsko.

Mesto sa nachádza asi 12 km západne od Neziderského jazera a asi 54 km juhovýchodne od Viedne.

Klimatické podmienky

Dlhodobá priemerná ročná teplota (v rozmedzí rokov 1961 až 1990) bola 10,4 °C. Priemerná ročná teplota za rok 2007 bola 11,8 °C.

Priemerný ročný úhrn zrážok (v rozmedzí rokov 1961 – 1991) bol 589 mm.

Dejiny

Územie mesta bolo obývané už v halštatskej dobe. Neskôr územie osídlili Kelti a Rimania. Po nich prišli na toto územie Germáni a Huni. Asi okolo roku 800, v čase vlády Karola Veľkého začala kolonizácia územia Bavormi. Zmienka o Eisenstadte sa prvýkrát objavila okolo roku 1118 ako "castrum ferrum".

Prvá písomná zmienka pochádza z roku 1264 ako "minor Mortin" (v maďarskom preklade "Kismarton").
V roku 1373 sa Eisenstadt stáva sídlom maďarského rytierskeho rodu Kanizsai. Z tohto obdobia pochádza názov "Eysenstat" (silný, železo, preto Eisenstadt).
V roku 1388 Eisenstadt získalo právo usporadúvať trhy a v roku 1445 získal rozvíjajúce sa trhové mestečko habsburský arcivojvoda Albrecht VI. Habsburský (brat cisára Fridricha III. a strýko Maxmiliána I.) a Eisenstadt tak zostal habsburským majetkom po ďalších takmer 200 rokov.
V roku 1622 sa Eisenstadt stáva sídlom maďarského rodu Esterházy.

Dňa 26. októbra 1648 sa Eisenstadt na základe rozhodnutia rímsko-nemeckého cisára Ferdinanda III stal slobodným kráľovským mestom.
Eisenstadt je spájaný s menom hudobného skladateľa Josepha Haydna, ktorý od roku 1761 pôsobil u Esterházyovcov ako kapelník a vedúci zboru. Jeho nástupcom bol Johann Nepomuk Hummel a vystriedali sa tu aj ďalší geniálni hudobní skladatelia, napr. Ludwig van Beethoven či Franz Liszt, ktorý sa narodil v obci Raiding, južne od mesta.
Eisenstadt patril spolu s celou spolkovou krajinou Burgenland do roku 1920/21 do Šopronskej župy (Uhorsko). Po skončení vojny, bola dňa 4. júna 1920 v paláci Veľký Trianon vo Versailles vo Francúzsku po tvrdých vyjednávaniach podpísaná Trianonská mierová zmluva, ktorá riešila hranice maďarského štátu, ktorý bol jedným z nástupníckych štátov po rozpade Rakúsko-Uhorska. Mesto patrí od roku 1921 do rakúskej spolkovej krajiny Burgenland.
Hlavným mestom spolkovej krajiny Burgenland sa Eisenstadt stal 25. apríla 1925.

Zámok Esterházy

Je najvýznamnejšou pamiatkou mesta. Pôvodne vybudovaný hrad v gotickom štýle (1364) rodom Kanizsai, bol v druhej polovici 17. storočia prebudovaný na pôvabný barokový zámok. Klasicistickými úpravami prešiel zámok koncom 18. storočia. Dnes v dvoch tretinách všetkých priestorov sídli spolková vláda spolkovej krajiny Burgenland. Zvyšok zámku si je možné prehliadnuť počas organizovaných prehliadok.

Haydnova sála

Dominanta zámku Esterházy nachádzajúca sa v pravej časti zámku, kde hudobný skladateľ Joseph Haydn dirigoval zámocký orchester. Sála je veľmi bohato vyzdobená freskami a má vynikajúcu akustiku.

Zámocký park

Pôvodne barokový park sa v roku 1880 zmenil na anglický park.

Múzeum – Joseph Haydn Museum

Na Haydngasse sa nachádza dom, v ktorom je zriadené múzeum. Tu Joseph Haydn žil a pracoval počas svojho pobytu v Eisenstadte. V blízkosti sa nachádza Haydnova bylinková záhradka

Bergkirche

Kostol s pozostatkami Josepha Haydna – Haydn Mausoleum

Štatistické údaje

Eisenstadt je najväčšie mesto Burgenlandu. V roku 2008 na jeho území žilo 12 562 obyvateľov. Rozloha katastra mesta je 43 km², hustota zaľudnenia je najvyššia v rámci Burgenlandu – 293 obyvateľov/1 km².
Vývoj populácie
Štatistické údaje